Viimase viie-kuue dekaadi jooksul oleme harjunud nägema, et makseraskustesse satuvad eelkõige arenevad riigid, olgu siis  1980-ndatel Ladina-Ameerika riigid või 1990-ndate lõpus Venemaa ja mõned areneva Aasia riigid. Samuti tundub enamusele meie kaasaegsetest, et riikide maksejõuetuse episoodid ajaloos on pigem erand kui normaalsus. Viimane on siiski puhtalt kognitiivne ja sõltub paljuski vaatleja isiklikest kogemustest ja mälust. Ajaloolised andmed näitavad, et viimase 200 aasta jooksul on olnud viis paarikümne aasta pikkust episoodi, kus korraga on olnud makseraskustes 30-50% maailma riikidest.